ตลาดดีเดย์23นี้เตือนหุ้นรายตัว
ตลาดหลักทรัพย์ ดีเดย์ 23 ม.ค.นี้ ใช้ระบบเตือนภัยหุ้นวิ่งผิดปกติ ทุกเช้าก่อนเปิดซื้อขาย
13 ม.ค. 2555

ตลาดหลักทรัพย์ ดีเดย์ 23 ม.ค.นี้ ใช้ระบบเตือนภัยหุ้นวิ่งผิดปกติ ทุกเช้าก่อนเปิดซื้อขาย 
นายสุภกิจ จิระประดิษฐกุล ผู้ช่วยผู้จัดการ สายงานกำกับตลาด ตลาดหลักทรัพย์ เปิดเผยว่า ตลาดได้เพิ่มศักยภาพการปกป้องสิทธิและคุ้มครองผลประโยชน์ทุกฝ่ายในตลาดหลักทรัพย์ โดยจะเริ่มใช้ระบบ Trading Alert List ตั้งแต่วันที่ 23 ม.ค.นี้ เตือนผู้ลงทุนเพิ่มความระมัดระวังในการซื้อขายมากขึ้น
สำหรับระบบดังกล่าว จะเปิดเผยข้อมูลหลักทรัพย์ที่มีการเคลื่อนไหวของราคาและปริมาณการซื้อขายที่เปลี่ยนแปลงไปจากสภาพปกติ โดยจะเปิดเผยข้อมูลทุกวันในช่วงก่อนเปิดทำการซื้อขายภาคเช้า พร้อมกับให้บริษัทจดทะเบียน (บจ.) ชี้แจงข้อมูลพัฒนาการสำคัญที่ส่งผลต่อราคาและปริมาณการซื้อขายผ่านระบบ SETSMART และเว็บไซต์ www. set.or.th ตั้งแต่วันที่ 23 ม.ค. 2555 นี้เช่นกัน 
นายสุภกิจ กล่าวว่า ระบบการเตือนนี้ ตลาดสามารถดูแลการซื้อขายหลักทรัพย์ให้โปร่งใสและยุติธรรม สร้างความน่าเชื่อถือของตลาดหุ้นไทย ด้วยมาตรฐานการเปิดเผยข้อมูลที่เทียบเคียงกับตลาดหุ้นชั้นนำในภูมิภาค ซึ่งแนวทางนี้ได้รับการสนับสนุนจากผู้เกี่ยวข้องในตลาดทุนเป็นอย่างดี
ทั้งนี้ ตลาดหลักทรัพย์ได้ศึกษาหลักการและแนวทางการเปิดเผยข้อมูลแก่ผู้ลงทุนของตลาดหลักทรัพย์ชั้นนำในภูมิภาค ซึ่งพบว่ามีการแจ้งเตือนในลักษณะนี้เช่นกัน พร้อมทั้งหารือและทำความเข้าใจร่วมกันกับผู้เกี่ยวข้องในตลาดทุน ได้แก่ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) บริษัทจดทะเบียนและบริษัทสมาชิกแล้ว 
การพิจารณาหลักทรัพย์ที่เข้าเกณฑ์ ได้แก่ ราคา ปริมาณการซื้อขายของหลักทรัพย์ ปัจจัยพื้นฐานของบริษัท รวมถึงสารสนเทศที่มีนัยสำคัญในช่วงที่พิจารณา และจะเปิดเผยข้อมูลเป็นรายวันก่อนเปิดซื้อขายภาคเช้า ควบคู่กับการขอให้ บจ.ชี้แจงเหตุผลและข้อมูลพัฒนาการสำคัญ ที่ส่งผลต่อการเปลี่ยนแปลงของหลักทรัพย์ เพื่อเปิดโอกาสให้ บจ.ชี้แจงข้อมูลที่ยังมิได้เปิดเผยที่เป็นประโยชน์ต่อผู้ลงทุน